CELEX: 32014R0763
Language: sk
Date: 2014-07-11 00:00:00
Title: Vykonávacie nariadenie Komisie (EÚ) č. 763/2014 z 11. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 508/2014 o Európskom námornom a rybárskom fonde, pokiaľ ide o technické charakteristiky informačných a propagačných opatrení a pokyny na vytvorenie znaku Únie

16.7.2014   
            
            
               SK
            
            
               Úradný vestník Európskej únie
            
            
               L 209/1
            
         VYKONÁVACIE NARIADENIE KOMISIE (EÚ) č. 763/2014
   z 11. júla 2014,
   ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 508/2014 o Európskom námornom a rybárskom fonde, pokiaľ ide o technické charakteristiky informačných a propagačných opatrení a pokyny na vytvorenie znaku Únie
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011 (1), a najmä na jeho článok 119 ods. 4,
   keďže:
   
               (1)
            
            
               V článku 119 nariadenia (EÚ) č. 508/2014 sa stanovujú všeobecné pravidlá týkajúce sa informovania a propagácie, ktoré sa majú uplatňovať na všetky operačné programy a operácie financované z Európskeho námorného a rybárskeho fondu (ďalej len „ENRF“). Podrobné pravidlá týkajúce sa informačných a propagačných opatrení pre verejnosť a informačných opatrení pre žiadateľov a prijímateľov sú stanovené v prílohe V k nariadeniu (EÚ) č. 508/2014.
            
         
               (2)
            
            
               V záujme zabezpečenia harmonizovanej vizuálnej identity informačných a komunikačných opatrení pre operácie v oblasti politiky súdržnosti Únie, vrátane operácií financovaných z ENRF, by sa mali stanoviť pokyny na vytvorenie znaku Únie a vymedzenie štandardných farieb, ako aj technické charakteristiky prezentácie tohto znaku a odkazu na fond alebo fondy, z ktorých sa operácia podporuje,
            
         PRIJALA TOTO NARIADENIE:
   Článok 1
   Informácia o podpore z Európskeho námorného a rybárskeho fondu
   Členský štát alebo riadiaci orgán je zodpovedný za zabezpečenie toho, aby všetky informačné a propagačné opatrenia zamerané na prijímateľov, potenciálnych prijímateľov a verejnosť informovali o tom, že sa daná operácia podporuje z Európskeho námorného a rybárskeho fondu, a to tak, že sa v rámci týchto opatrení bude prezentovať:
   
               a)
            
            
               znak Únie podľa článku 2 spolu s odkazom na Európsku úniu podľa článku 3;
            
         
               b)
            
            
               odkaz na Európsky námorný a rybársky fond alebo (v prípade financovania z viacerých fondov) odkaz na európske štrukturálne a investičné fondy podľa článku 4.
            
         Článok 2
   Znak Únie
   1.   Znak Únie sa vytvorí v súlade s grafickými normami uvedenými v prílohe.
   2.   Na webových stránkach sa znak Únie musí zobrazovať farebne. Vo všetkých ostatných médiách farba sa použije zakaždým, keď je to možné. Čiernobielu verziu možno používať len v odôvodnených prípadoch.
   3.   Znak Únie musí byť vždy jasne viditeľný a umiestnený na nápadnom mieste. Jeho umiestnenie a veľkosť musia byť úmerné rozmerom použitého materiálu alebo dokumentu. Minimálna výška znaku Únie je 1 cm. V prípade malých propagačných predmetov je minimálna výška znaku Únie 5 mm.
   4.   V prípade, že sa znak Únie prezentuje na webovej stránke, musí byť viditeľný v rámci zobrazovacej plochy digitálneho zariadenia bez toho, aby sa používateľ musel posúvať na stránke smerom nižšie.
   5.   Ak sú vedľa znaku Únie zobrazené ďalšie logá, znak Únie musí byť aspoň rovnako vysoký či široký ako najväčšie z týchto ďalších log. Odporúča sa, aby bol znak EÚ v dostatočnej vzdialenosti od organizácie tretej strany.
   Článok 3
   Odkaz na Európsku úniu
   1.   Názov Európskej únie sa vždy vypisuje celý. Spolu so znakom Únie možno použiť jeden z týchto typov písma: Arial, Auto, Calibri, Garamond, Trebuchet, Tahoma a Verdana. Nemožno použiť kurzívu, podčiarknutie ani žiadne efekty.
   2.   Vzájomná poloha textu a znaku Únie nie je predpísaná, text by však nemal do znaku zasahovať.
   3.   Použitá veľkosť písma musí byť úmerná veľkosti znaku. V závislosti od pozadia bude farba písma reflex modrá, čierna alebo biela.
   Článok 4
   Odkaz na Európsky námorný a rybársky fond
   V prípade, že webová stránka obsahuje odkaz na Európsky námorný a rybársky fond alebo európske štrukturálne a investičné fondy, daný odkaz musí byť viditeľný v rámci zobrazovacej plochy digitálneho zariadenia bez toho, aby sa používateľ musel posúvať na stránke smerom nižšie.
   Článok 5
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 149, 20.5.2014, s. 1.
   
      PRÍLOHA
      Grafické normy na vytvorenie znaku Únie a vymedzenie štandardných farieb
      Úplné informácie a pokyny pozri:
      http://ec.europa.eu/dgs/communication/services/visual_identity/pdf/use-emblem_en.pdf
      
         OPIS SYMBOLOV
      
      Na pozadí modrej oblohy je dvanásť zlatých hviezd usporiadaných do kruhu, ktoré predstavujú zjednotenie národov Európy. Počet hviezd sa nemení, pričom dvanásť symbolizuje dokonalosť a jednotu.
      
         HERALDICKÝ OPIS
      
      Na azúrovom poli je dvanásť zlatých päťcípych hviezd, ktorých cípy sa nedotýkajú.
      
         GEOMETRICKÝ OPIS
      
      
         
      Znak má tvar modrej obdĺžnikovej vlajky, ktorej dĺžka je jedenapolnásobkom šírky. Dvanásť zlatých hviezd je rozmiestnených v rovnakých vzdialenostiach, tvoriac neviditeľný kruh, ktorého stred je priesečníkom diagonál obdĺžnika. Polomer kruhu sa rovná jednej tretine výšky vlajky. Každá z hviezd má päť cípov, ktoré sú umiestnené po obvode neviditeľného kruhu, ktorého polomer je jedna osemnástina z výšky. Všetky hviezdy sú zvislé, to znamená, že jeden cíp je vertikálny a dva cípy tvoria pravý uhol so stožiarom vlajky. Kruh hviezd má pripomínať ciferník hodín. Počet hviezd sa nemení.
      
         PREDPÍSANÉ FARBY
      
      Znak má tieto farby:
      
                  —
               
               
                  PANTONE REFLEX MODRÁ pre plochu obdĺžnika,
               
            
                  —
               
               
                  PANTONE ŽLTÁ pre hviezdy.
               
            
         ŠTVORFAREBNÁ TLAČ
      
      Pri používaní štvorfarebnej tlače treba dve štandardné farby znovu vytvoriť tak, že sa použijú štyri farby.
      PANTONE ŽLTÚ možno získať použitím 100 % „Process Yellow“ (reprodukčná žltá).
      PANTONE REFLEX MODRÚ možno získať zmiešaním 100 % „Process Cyan“ (reprodukčná cyklámenová) a 80 % „Process Magenta“ (reprodukčná purpurová).
      
         INTERNET
      
      PANTONE REFLEX MODRÁ zodpovedá na webovej palete farbe RGB:0/51/153 (hexadecimálne: 003399) a PANTONE ŽLTÁ zodpovedá na webovej palete farbe RGB: 255/204/0 (hexadecimálne: FFCC00).
      
         MONOCHROMATICKÝ REPRODUKČNÝ PROCES
      
      Pri použití čiernej farby sa orámuje obdĺžnik čiernou a hviezdy vytlačia čiernou farbou na bielom pozadí.
      Pri použití modrej farby (reflex modrá) sa použije v 100 % intenzite v obdĺžniku, pričom hviezdy sa reprodukujú inverznou tlačou v negatívnej bielej.
      
         REPRODUKCIA NA FAREBNOM POZADÍ
      
      Ak nie je iná možnosť ako farebné pozadie, orámuje sa obdĺžnik bielym pruhom, pričom šírka pruhu sa rovná 1/25 výšky obdĺžnika.